בס"ד
פרשת בראשית
פרשת בראשית עוסקת בכאלף ושש מאות שנים, יותר מכל פרשה אחרת בתורה, מבריאת העולם ועד למבול. הפרשה כוללת בתוכה שלושה חלקים, החלק הראשון (א א – ב ג) הינו סיפור בריאת העולם בשישה ימים והשביתה בשבת, והוא מסתיים (ב ג): וַיְבָ֤רֶךְ אֱלֹהִים֙ אֶת־י֣וֹם הַשְּׁבִיעִ֔י וַיְקַדֵּ֖שׁ אֹת֑וֹ כִּ֣י ב֤וֹ שָׁבַת֙ מִכָּל־מְלַאכְתּ֔וֹ אֲשֶׁר־ בָּרָ֥א אֱלֹהִ֖ים לַעֲשֽׂוֹת.
החלק השני (ב ד עד סוף הפרק) הינו סיפור בריאת העולם שוב בקיצור ובשינוי פרטים מסויימים הפותח את סדרת ה'תולדות' של חומש בראשית אֵ֣לֶּה תוֹלְד֧וֹת הַשָּׁמַ֛יִם וְהָאָ֖רֶץ בְּהִבָּֽרְאָ֑ם (ב ד), ובו מסופר על גן עדן, בריאת חוה מן הצלע, חטא עץ הדעת והגירוש מגן עדן, לידת קין והבל וחטאי קין, צאצאי קין ומעשיהם, והיחידה החותמת את החלק, הוא סיפור לידת שת ואנוש, והחלק מסתיים (ד כו): אָ֣ז הוּחַ֔ל לִקְרֹ֖א בְּשֵׁ֥ם הֽ'.
החלק השלישי (פרק ה) הינו סֵ֔פֶר תּוֹלְדֹ֖ת אָדָ֑ם (ה א) המספר את עשרת הדורות מאדם עד נוח בקיצור, ומספר את גיל ההולדה והפטירה, והוא מסתיים (ה לב): וַיּ֣וֹלֶד נֹ֕חַ אֶת־שֵׁ֖ם אֶת־חָ֥ם וְאֶת־יָֽפֶת. ואילו הפסוקים הראשונים של פרק ו הינן כעין הקדמה לפרשת נח, וה'הקדמה' מסתיימת (ו ח): וְנֹ֕חַ מָ֥צָא חֵ֖ן בְּעֵינֵ֥י הֽ'.
בראשית ברא אלהים
התורה פותחת (א א-ב) בְּרֵאשִׁ֖ית בָּרָ֣א אֱלֹהִ֑ים אֵ֥ת הַשָּׁמַ֖יִם וְאֵ֥ת הָאָֽרֶץ. ומכאן ואילך מתאר הכתוב את בריאת העולם בששה ימים, ואת שביתתו יתברך כביכול ביום השביעי. זמן הבריאה לא נתפרש בתורה, ובחז"ל (ר"ה י: - יא.) נחלקו חכמים מתי נברא העולם, לרבי אליעזר בתשרי, ולרבי יהושע בניסן. אמנם אין הכונה שיום א' בתשרי או א' בניסן היה יום בריאת השמים והארץ, אלא שיום זה היה היום השישי בו נברא האדם, והיינו שהעולם נברא בכ"ה באלול או בכ"ה באדר (ויק"ר כט א, וכן מוכח במקומות רבים בחז"ל ובראשונים). 
השמים והארץ
הסיפור הראשון אותו מספרת התורה, הינו על בריאת העולם, וכך אומרת התורה (א א-ב) בְּרֵאשִׁ֖ית בָּרָ֣א אֱלֹהִ֑ים אֵ֥ת הַשָּׁמַ֖יִם וְאֵ֥ת הָאָֽרֶץ. וְהָאָ֗רֶץ הָיְתָ֥ה תֹ֙הוּ֙ וָבֹ֔הוּ וְחֹ֖שֶׁךְ עַל־פְּנֵי֣ תְה֑וֹם וְר֣וּחַ אֱלֹהִ֔ים מְרַחֶ֖פֶת עַל־פְּנֵ֥י הַמָּֽיִם. ונחלקו במפרשים בפירוש פסוקים אלו, ובעיקר בפירוש תיבת 'בראשית'.
א'. יש שפירשו (תרגום אונקלוס ויונתן, הבכור שור, הרד"ק, והרמב"ן): הדבר הראשון אותו ברא ה' זהו את השמים והארץ. לאחר מכן היתה הארץ תוהו ובהו וכו'.
ב'. ויש שפירשו (רש"י, אבע"ז, ורשב"ם): בתחילת הזמן שה' ברא את השמים והארץ, היתה הארץ תוהו ובוהו וכו'.
ההבדל בין הפירושים משפיע על הבנת הפרשה כולה, כי לפי הפירוש הראשון נאמר בתורה כי השמים והארץ נבראו כבר ביום הראשון, ולפי זה צריך להבין מה התחדש בעת בריאת השמים ביום השני[footnoteRef:1], ואילו לפי הפירוש השני הרי שהכתוב מפרש והולך כיצד נבראו השמים והארץ.  [1:  על זמן בריאת הארץ לא קשה כמובן, כי לא נזכר בה בריאה ביום השלישי, אלא שיקוו המים ותראה היבשה הקיימת כבר.] 

והנה, מצינו בחז"ל (חגיגה יב. ירושלמי חגיגה פ"ב ה"א, ב"ר א טו, ועוד), שבית שמאי ובית הלל נחלקו האם השמים נבראו קודם, או שהארץ נבראה קודם. ולכאורה נראה שנחלקו כמי משני הפירושים הללו לפרש, כי לפי הפירוש הראשון שהכתוב בא לומר שדבר ראשון נבראו השמים והארץ, הרי שקשה לומר שהקדמת השמים לארץ איננה בכוונה. ואילו לפי הפירוש השני לכאורה מוכרח שהארץ קדמה, שהרי הארץ היתה כבר בעת הבריאה כנאמר (פסוק ב) וְהָאָ֗רֶץ הָיְתָ֥ה, ואילו השמים נבראו רק ביום השני כמפורש בפסוק[footnoteRef:2]. [2:  דעה נוספת מובאת בחז"ל בשם 'חכמים' (ראה שם) לפיה לבריאה השמים קדמו ואילו ל'שכלול' הארץ קדמה. ולא זכיתי להבין, כי לכאורה מפורש בכתוב כי השכלול של השמים היה ביום השני ואילו של הארץ ביום השלישי, וה' יאיר עיני.] 

בריאת המאורות
בכתוב (א יד-יח) נאמר כי ביום הרביעי ברא ה' את השמש, הירח, והכוכבים. אמנם דבר זה מוקשה משלושה סיבות. א'. אם לא נבראו השמש והירח עד יום רביעי מהו האור שנברא ביום הראשון. ב'. כיצד היו ימים ראשון-שני-שלישי בעוד אין השמש מסובבת על מסלולה. ג'. על פי המדע העכשווי ידוע כי אין דרך לצמחים לגדול ללא השמש, ואם כן כיצד צמחו הצמחים ביום השני. ניתן כמובן לומר שנס נתחדש בבריאת העולם, אך פשטות דברי הגמרא בראש השנה (יא.), כי אף בבריאת העולם נבראו הברואים על פי דרכם, עיין שם.
והנה, כשנתבונן היטב בפסוקים נגלה תמיהה רבתי, לאחר שאומר הכתוב (פסוקים יד-טו), וַיֹּ֣אמֶר אֱלֹהִ֗ים יְהִ֤י מְאֹרֹת֙ בִּרְקִ֣יעַ הַשָּׁמַ֔יִם לְהַבְדִּ֕יל בֵּ֥ין הַיּ֖וֹם וּבֵ֣ין הַלָּ֑יְלָה וְהָי֤וּ לְאֹתֹת֙ וּלְמ֣וֹעֲדִ֔ים וּלְיָמִ֖ים וְשָׁנִֽים. וְהָי֤וּ לִמְאוֹרֹת֙ בִּרְקִ֣יעַ הַשָּׁמַ֔יִם לְהָאִ֖יר עַל־הָאָ֑רֶץ וַֽיְהִי־כֵֽן, חוזר הפסוק ומפרט את העשיה (פסוקים טז-יח): וַיַּ֣עַשׂ אֱלֹהִ֔ים אֶת־שְׁנֵ֥י הַמְּאֹרֹ֖ת הַגְּדֹלִ֑ים אֶת־הַמָּא֤וֹר הַגָּדֹל֙ לְמֶמְשֶׁ֣לֶת הַיּ֔וֹם וְאֶת־הַמָּא֤וֹר הַקָּטֹן֙ לְמֶמְשֶׁ֣לֶת הַלַּ֔יְלָה וְאֵ֖ת הַכּוֹכָבִֽים. וַיִּתֵּ֥ן אֹתָ֛ם אֱלֹהִ֖ים בִּרְקִ֣יעַ הַשָּׁמָ֑יִם לְהָאִ֖יר עַל־הָאָֽרֶץ. וְלִמְשֹׁל֙ בַּיּ֣וֹם וּבַלַּ֔יְלָה וּֽלֲהַבְדִּ֔יל בֵּ֥ין הָא֖וֹר וּבֵ֣ין הַחֹ֑שֶׁךְ וגו'.
ואף שבכל סיפור הבריאה שונה התורה הן את האמירה והן את העשיה כפי שכבר כתב הרמב"ן, כאן נאמר לשון 'ויהי כן', וזהו כפל ממש והדבר זקוק לביאור.
והנה, כתב רש"י (פסוק יד): מיום ראשון נבראו, וברביעי צוה עליהם להתלות ברקיע. ועל פי זה נראה לבאר, כי המאורות נבראו כבר ביום הראשון עם בריאת האור וזהו המתואר בתחילה (פסוקים יד-טו) כי ה' אמר כבר, כלומר ביום הראשון. וביום רביעי רק נעשה בהם 'שכלול' כלשון המדרש. ויש להביא ראיה לחידוש זה, כי גם כאן בבריאת המאורות ביום רביעי אמר הכתוב 'להבדיל בין האור ובין החושך' כפי שנאמר בבריאת האור ביום הראשון.
בריאת צמחים ביום שישי
לאחר בריאת האדם נאמר בכתוב (פסוקים כט-ל): וַיֹּ֣אמֶר אֱלֹהִ֗ים הִנֵּה֩ נָתַ֨תִּי לָכֶ֜ם אֶת־כָּל־עֵ֣שֶׂב׀ זֹרֵ֣עַ זֶ֗רַע אֲשֶׁר֙ עַל־פְּנֵ֣י כָל־הָאָ֔רֶץ וְאֶת־כָּל־הָעֵ֛ץ אֲשֶׁר־בּ֥וֹ פְרִי־עֵ֖ץ זֹרֵ֣עַ זָ֑רַע לָכֶ֥ם יִֽהְיֶ֖ה לְאָכְלָֽה. וּֽלְכָל־חַיַּ֣ת הָ֠אָרֶץ וּלְכָל־ע֨וֹף הַשָּׁמַ֜יִם וּלְכֹ֣ל׀ רוֹמֵ֣שׂ עַל־הָאָ֗רֶץ אֲשֶׁר־בּוֹ֙ נֶ֣פֶשׁ חַיָּ֔ה אֶת־כָּל־יֶ֥רֶק עֵ֖שֶׂב לְאָכְלָ֑ה וַֽיְהִי־כֵֽן.
והלשון 'ויהי כן' הכתובה בפסוק תמוהה מאד, שהרי אין כאן 'מאמר', אלא אלו דברי ה' לאדם ולחוה. הרד"ק עמד על השאלה וכתב זה לשונו: ויהי כן, כל אחד דבק ונכסף למאכל הראוי לו. אך עדיין הניח לנו מקום להתגדר בו וכדלהלן.
הנה, רש"י כותב כי השוה הכתוב את אדם לבעלי החיים, אך האבע"ז והרמב"ן נחלקו עליו ופירשו כי פסוק כט העוסק בפירות ועשב זורע זרע הינו רק לאדם, ואילו לחיות מותר לאכול רק את 'ירק עשב' המתבארים בפסוק ל.
וכאן נביא סתירה-לכאורה בין סיפור הבריאה הראשון לסיפור הבריאה השני, בסיפור הראשון מסופר כי הצומח גדל ביום שלישי קודם לבריאת האדם, ואילו בסיפור הבריאה השני נאמר (להלן ב ה) וְכֹ֣ל׀ שִׂ֣יחַ הַשָּׂדֶ֗ה טֶ֚רֶם יִֽהְיֶ֣ה בָאָ֔רֶץ וְכָל־עֵ֥שֶׂב הַשָּׂדֶ֖ה טֶ֣רֶם יִצְמָ֑ח כִּי֩ לֹ֨א הִמְטִ֜יר ה' אֱלֹהִים֙ עַל־הָאָ֔רֶץ וְאָדָ֣ם אַ֔יִן לַֽעֲבֹ֖ד אֶת־הָֽאֲדָמָֽה. משמע, שקודם בריאת האדם עדיין לא היו צמחים.
אמנם גם בסיפור השני מוכח כי חלק מהצמחים גדלו קודם לכן, כי בהמשך שם נאמר (פסוק ח) וַיִּטַּ֞ע ה' אֱלֹהִ֛ים גַּן־בְּעֵ֖דֶן מִקֶּ֑דֶם, ולרוב הפירושים[footnoteRef:3] 'מקדם' היינו קודם לכן, וממילא מוכח גם מהסיפור השני כי בריאת הצמחים קדמה לבריאת האדם[footnoteRef:4]. [3:  ראה למשל במדרש רבה (טו ג): מקדם, אמר רבי שמואל בר נחמן את סבור קודם לברייתו של עולם, ואינו אלא קודם לאדם הראשון, אדם נברא בשישי, גן עדן בשלישי.]  [4:  ובזה תשובה ניצחת לכמה מכופרי זמנינו שביקשו להפריד בין הדבקים ולייחס כל אחד מהחלקים למחברים שונים עפ"ל.] 

ולביאור הסתירה יש לומר, כי הנה בבריאת הצמחים של יום שלישי נזכרו רק עֵ֚שֶׂב מַזְרִ֣יעַ זֶ֔רַע, ו-עֵ֣ץ פְּרִ֞י עֹ֤שֶׂה פְּרִי֙, ואילו 'ירק עשב', או סתם אילנות סרק לא נזכרו כלל, וכבר תמה על כך הרמב"ן שם. ונראה, כי עד לבריאת האדם אכלו כל בעלי החיים מן הפירות ומן העשבים המזריעים זרע, ומעת שנברא האדם אמר ה' כי דברים אלו הינן רק למאכל האדם, ולפיכך מעכשיו יצאו עשבים וכו' למאכל בעלי החיים, וזהו 'ויהי כן', שבדבר ה' יצאו ביום השישי צמחים שונים למאכל החיות, ואלו הם המוזכרים בפרק ב' שיצאו לאחר בריאת האדם.
על פי זה, ניתן להבין באור חדש את מעשה הנחש – הנחש נתקנא באדם וחוה על שיכולים הם לאכול את פירות האילן שנשללו ממנו בגללם. גם עונשו לאכול רק עפר מובן על פי זה כמידה כנגד מידה.
בריאת חוה
בעוד שבסיפור הבריאה הראשון האריך הכתוב בבריאת העולם וכל הכלולים בו מחיות ובהמות וקיצר בבריאת האדם ואשתו, הרי שסיפור הבריאה השני שבא להשלים את הסיפור הראשון, מקצר הכתוב בבריאת השמים והארץ הבהמות והחיות, ולעומת זאת מתאר בהרחבה את בריאת האדם, ולאחר מכן מספר על בריאת חוה מן הצלע[footnoteRef:5]. [5:  גם בזה תשובה למינים הנ"ל, וכפי שביארנו הדברים מאירים שבכל חלק האריך במה שקיצר חבירו, ודי בזה.] 

בסיפור זה לא מזכיר הכתוב תאריכים וזמנים כלל, ומן החלק הראשון אנו יודעים כי בריאת האדם היתה ביום השישי לבריאת העולם. ולכאורה נראה כי גם בריאת חוה היתה אז, כי שם נאמר (א כז-כח): וַיִּבְרָ֨א אֱלֹהִ֤ים׀ אֶת־הָֽאָדָם֙ בְּצַלְמ֔וֹ בְּצֶ֥לֶם אֱלֹהִ֖ים בָּרָ֣א אֹת֑וֹ זָכָ֥ר וּנְקֵבָ֖ה בָּרָ֥א אֹתָֽם. וַיְבָ֣רֶךְ אֹתָם֘ אֱלֹהִים֒. גם מן החלק השלישי ניתן להוכיח כן (להלן ה ב): זָכָ֥ר וּנְקֵבָ֖ה בְּרָאָ֑ם וַיְבָ֣רֶךְ אֹתָ֗ם וַיִּקְרָ֤א אֶת־שְׁמָם֙ אָדָ֔ם בְּי֖וֹם הִבָּֽרְאָֽם. וכן דעת חז"ל בכל מקום (סנהדרין לח: ועוד).
דעה נוספת הובאה במדרש תדשא (אות טו), לפיה האשה נבראה ביום שישי שלאחר מכן, זה לשונו: יצירת אדם הראשון שנברא בז' ימי בראשית של שבת ראשון, ויצירת חוה שנטלה מצלעותיו בשבת שניה, דברי רבי פינחס בן יאיר. וחכמים אומרים, שניהם נבראו בערב שבת הראשונה.
חטא עץ הדעת ולידת קין והבל
לאחר שהכניס הקב"ה את אדם לגן עדן ועשה לו עזר כנגדו, חטא האדם באכילה מן העץ אשר ציוהו ה' שלא יאכל ממנו. הכתוב אינו מפרט מתי היה הסיפור הזה, וחז"ל (סנהדרין לח: ב"ר כב ב, אבות דר"נ פ"א, פרקי דר"א פ"י ועוד) אמרו, כי גם מעשה זה היה ביום שישי הראשון ביום שנברא האדם.
עוד אמרו (שם), כי גם לידת קין והבל היתה בו ביום, עוד קודם החטא. גם מהכתוב מוכח כי נולדו קודם החטא, כי מיד לאחר החטא נאמר (ג כ): וַיִּקְרָ֧א הָֽאָדָ֛ם שֵׁ֥ם אִשְׁתּ֖וֹ חַוָּ֑ה כִּ֛י הִ֥וא הָֽיְתָ֖ה אֵ֥ם כָּל־חָֽי, ומשמע כי כבר היו לה בנים.
עוד אמרו חז"ל (שם), כי אף גירוש האדם מגן עדן אירע עוד ביום שישי. אבל במקום אחר (ב"ר יא ב) מצינו שנחלקו בזה, זה לשונם: אמר רבי אמי, אדם הראשון לא לן כבודו עמו, מה טעם (תהלים מט יג) אָדָ֣ם בִּ֭יקָר וְלֹ֣א יָבִ֑ין נִמְשַׁ֖ל כַּבְּהֵמ֣וֹת נִדְמֽוּ. ורבנן אמרי, לן כבודו עמו, ומוצאי שבת ניטל ממנו זיוו וטרדו מגן עדן.
וכן כתב הרמב"ם (מו"נ ח"ב פ"ל): כי כל החכמים מסכימים ש'זה הענין כולו', כלומר בריאת חוה ומעשה עץ הדעת, היה ביום שישי. ומבאר הרמב"ם את הסיבה להסכמה זו למרות שבכתוב לא נתבאר במפורש, כי שום דבר לא נשתנה אחר ששת ימי בראשית.
ולגבי זמן לידת הבל מצינו כמה דעות, וזה לשון המדרש (ב"ר כב ב): אמר רבי אלעזר בן עזריה, שלושה פלאים נעשו באותו היום, בו ביום נבראו, בו ביום שימשו, בו ביום הוציאו תולדות. אמר לו רבי יהושע בן קרחה, עלו למטה שנים וירדו שבעה, קין ותאומתו, והבל ושתי תאומותיו. ובפשטות המחלוקת אם נולדו תאומות, אבל התוספות (סנהדרין שם ד"ה וירדו) כתבו, כי לדברי האומר ארבעה, היינו שהבל נולד מאוחר יותר, וכן מוכח מהמשך דברי המדרש (שם סי' ג).
דעה נוספת מצינו במדרש, כי הבל נולד שבועיים לאחר מכן, זה לשונם (שם סי' ד): מאן דאמר בתשרי נברא העולם עשה הבל קיים מן החג ועד החנוכה, מאן דאמר בניסן נברא העולם עשה הבל קיים מן הפסח ועד העצרת. והיינו שנולד שבועיים לאחר יום שישי (שהוא ראש השנה או ראש חודש ניסן).
שיטות נוספות מצינו כדלהלן:
א'. בספר אדם וחוה מן המדרשים החיצונים כתב, כי קין והבל נולדו לאחר שמונה עשרה שנים משיצאו מגן עדן.
ב'. ברד"ק (ד א) כתב, כי קין נולד לשבעה או תשעה חודשים כדרך העולם.
ג'. בספר זכר צדיק לרבי יוסף ברבי צדיק[footnoteRef:6] כתב, כי קין נולד בשנת ס' לבריאת העולם, והבל בשנת ע'. [6:  מחכמי ספרד בדור הגירוש.] 

ויקם קין
לאחר לידתם, מספר הכתוב על מחלוקת שנפלה בין קין להבל עד שקם קין על הבל ורצחו, וכך אומר הכתוב (ד ג-ח): וַֽיְהִ֖י מִקֵּ֣ץ יָמִ֑ים וַיָּבֵ֨א קַ֜יִן מִפְּרִ֧י הָֽאֲדָמָ֛ה מִנְחָ֖ה לַֽהֽ' וגו'. וַיֹּ֥אמֶר קַ֖יִן אֶל־הֶ֣בֶל אָחִ֑יו וַֽיְהִי֙ בִּהְיוֹתָ֣ם בַּשָּׂדֶ֔ה וַיָּ֥קָם קַ֛יִן אֶל־הֶ֥בֶל אָחִ֖יו וַיַּהַרְגֵֽהוּ.
הכתוב אומר כי המעשה היה מִקֵּ֣ץ יָמִ֑ים, אך לא נתבאר מה הכונה ימים, ולא ממתי החלו להימנות. ומדברי המדרש (כב ד) עולה כי מקץ ימים היינו ימים ממש, והם נמנים משעה שנולדו קין והבל, כי אמרו כי נהרג בשבועות או בחנוכה, דהיינו כמה עשרות ימים לאחר שנולד, וכן הוסיפו שם במדרש: בין לדברי אלו בין לדברי אלו הכל מודים שלא עשה הבל בעולם (יותר) [פחות] מחמישים יום.
אבל באבע"ז ורד"ק כתבו ש'ימים' הכונה לשנה, ואינם נמנים משעה שנולדו, אלא משהחל קין לעבוד את האדמה. והנה, בפרקי דרבי אליעזר (פכ"א) ובתרגום המיוחס ליונתן אמרו שהיה זה ביום י"ד בניסן, ואם אין הכונה לשנה שנולדו בה [כי אז הם יקידמו מאד את המעשה יותר משאר השיטות], הרי שמוכח כי המעשה היה שנה לאחר מכן.
דעה נוספת מצינו במדרש תנחומא (סי' ט), שאמרו כי קין והבל היו בני ארבעים שנה.
בני קין
לאחר שהרג קין את הבל ושב בתשובה, סיפר הכתוב (ד יז): וַיֵּ֤דַע קַ֙יִן֙ אֶת־אִשְׁתּ֔וֹ וַתַּ֖הַר וַתֵּ֣לֶד אֶת־חֲנ֑וֹךְ וגו', והכתוב מונה והולך שבעה דורות מבני קין.
בשונה מבני שת, לא ביאר הכתוב כמה שנים חי כל אחד, ולא למה שנים הוליד כל אחד. והנה, חז"ל (ב"ר כג ד) דרשו, כי נשי למך שהיה הדור השביעי לקין פרשו ממנו ותבעם לדין אצל אדם הראשון, ואז אמרו לו נשי למך כי אף אתה פרשת מאשתך, וקיבל מהם אדם הראשון ועל זה אמר הכתוב (ד כה) וַיֵּ֨דַע אָדָ֥ם עוֹד֙ אֶת־אִשְׁתּ֔וֹ וַתֵּ֣לֶד בֵּ֔ן וַתִּקְרָ֥א אֶת־שְׁמ֖וֹ שֵׁ֑ת. זמן זה, לא נתפרש כאן, ולהלן (ה ג) במנין בני שת, נאמר כי אדם הוליד את שת בהיותו בן מאה ושלושים שנה. ולפי זה יוצא, שקין הוליד שבעה דורות בזמן קצר מאד[footnoteRef:7]. אבל הרמב"ן כתב (פסוק יז), שדורות אלו היו עד המבול. [7:  ישר כח לידידי הרב יהושע מנחם בלושטיין שהעמידני על נקודה זו.] 

ונראה, כי דבר זה תלוי במחלוקת הרמב"ם והרמב"ן אם כל האנשים שחיו קודם המבול האריכו ימים כל כך, שהרמב"ם כתב (מו"נ ב מז) שרק אותם שנמנו בפרשה האריכו ימים, ולפי זה עולים יפה דברי המדרש. ואילו הרמב"ן (להלן ה ד) חלק עליו וסבור כי כולם האריכו ימים כן, והוא לשיטתו סובר ששבעה דורות אלו הן עד המבול.
ובקדמוניות המקרא המיוחס לפילון כתב, שקין היה בן חמש עשרה כאשר נולד לו בנו חנוך.
מות קין
זמן מותו של קין לא נתפרש בכתוב, ובמדרש תנחומא (אות יא) אמרו, כי נהרג בידי תובל קין בהיותו בן מאה שלושים שנה. ובמדרש רבה (כב יב) דרש רבי לוי בשם רבי שמעון בן לקיש, כי נהרג במבול, ולפי זה חי זמן רב מאד – כאלף תרנ"ו שנים, יותר מכל המוזכרים בכתוב. ובקדמוניות המקרא המיוחס לפילון כתב, כי מת בהיותו בן שבע מאות ושלושים שנה.
אנוש
לאחר שמסיימת התורה למנות את צאצאי קין, וקודם שעוברת התורה למנות בהרחבה עשרה דורות מבני שת, אומרת התורה משפט סתום (ד כו) וּלְשֵׁ֤ת גַּם־הוּא֙ יֻלַּד־בֵּ֔ן וַיִּקְרָ֥א אֶת־שְׁמ֖וֹ אֱנ֑וֹשׁ אָ֣ז הוּחַ֔ל לִקְרֹ֖א בְּשֵׁ֥ם ה'. המשפט הזה איננו ברור, ובחז"ל (ב"ר כג ז ובהרבה מקומות) פירשו, שהחלו אנשים לקרוא לעבודה זרה בשם ה', דהיינו שמאז החלה עבודה זרה בעולם. ובאונקלוס פירש להיפך, שהחלו בני האדם להתפלל לה', וכן פירשו האבע"ז והרשב"ם. ובדרך הפשט נראה, כי בני האדם החלו לקרוא את שם ה' - בשמות האנשים, שנכדו של אנוש נקרא מהלל א-ל, גם הדור הרביעי לקין הוא מחוי א-ל, וכן כתב בבכור שור: שבדורו התחילו לקרוא שמותם בשם הקב"ה, שהיו משתפים שם - שמים בשמם, כמו "מחויאל" "מתושאל" ו"מהללאל".
מאה ועשרים
לאחר העשרה דורות מאדם ועד נח, מספר הכתוב על חטאי האדם ועל הגזירה לכלותם, וכך אומר הכתוב (ו א-ג): וַֽיְהִי֙ כִּֽי־הֵחֵ֣ל הָֽאָדָ֔ם לָרֹ֖ב עַל־פְּנֵ֣י הָֽאֲדָמָ֑ה וּבָנ֖וֹת יֻלְּד֥וּ לָהֶֽם. וַיִּרְא֤וּ בְנֵי־הָֽאֱלֹהִים֙ אֶת־בְּנ֣וֹת הָֽאָדָ֔ם כִּ֥י טֹבֹ֖ת הֵ֑נָּה וַיִּקְח֤וּ לָהֶם֙ נָשִׁ֔ים מִכֹּ֖ל אֲשֶׁ֥ר בָּחָֽרוּ. וַיֹּ֣אמֶר ה' לֹֽא־יָד֨וֹן רוּחִ֤י בָֽאָדָם֙ לְעֹלָ֔ם בְּשַׁגַּ֖ם ה֣וּא בָשָׂ֑ר וְהָי֣וּ יָמָ֔יו מֵאָ֥ה וְעֶשְׂרִ֖ים שָׁנָֽה. סתם הכתוב ולא פירש מה הם מאה עשרים השנים הללו, ובסדר עולם (פכ"ח) פירש, כי היינו שבעוד מאה עשרים שנה יבוא המבול שימחה את כל היקום, וכן פירשו הרבה מן הראשונים (רש"י, אבע"ז, רד"ק, רמב"ן ועוד), ולפי זה היה המעשה עוד קודם לידת בני נח המוזכרת בכתוב קודם לכן (לעיל ה לב).
אבל מדברי המדרש קהלת רבה על הכתוב (קהלת א טו) וְחֶסְר֖וֹן לֹא־יוּכַ֥ל לְהִמָּנֽוֹת, משמע שהכונה שימי האדם יתקצרו למאה ועשרים, זה לשונו: וחסרון, משחסר הקב"ה שנותיהם שנאמר וְהָי֣וּ יָמָ֔יו מֵאָ֥ה וְעֶשְׂרִ֖ים שָׁנָֽה, עוד לא נמנו. וכן הביא האבן עזרא בשם יש אומרים, וכן כתב יוסף בן מתתיהו, וכן כתב בקדמוניות המקרא המיוחס לפילון.
פרשת נח
פרשת נח עוסקת בכארבע מאות שנה, משנת א'תרנ"ו לבריאת העולם אז החל המבול, ועד שנת ב' אלפים פ"ג אז מת תרח[footnoteRef:8]. הפרשה מחולקת לארבעה חלקים, החלק הראשון (ו ט – ט כט), פותח (ו ט): אֵ֚לֶּה תּוֹלְדֹ֣ת נֹ֔חַ, והוא מספר על תולדותיו של נח, המבול, הקשת, ומעשה חם-קללת כנען, והחלק מסתיים (ט כט): וַיִּֽהְיוּ֙ כָּל־יְמֵי־נֹ֔חַ תְּשַׁ֤ע מֵאוֹת֙ שָׁנָ֔ה וַחֲמִשִּׁ֖ים שָׁנָ֑ה וַיָּמֹֽת. [8:  עם זאת מוזכרים בה גם מאורעות שאירעו מאוחר יותר, כגון חיי שם ועבר ומיתתם שהיתה כמאה שנה אחר מות תרח.] 

החלק השני פותח (י א – יא ט) וְאֵ֙לֶּה֙ תּוֹלְדֹ֣ת בְּנֵי־נֹ֔חַ, והוא מספר על צאצאיהם של שם חם ויפת, ועל בלבול השפות, והוא מסתיים (יא ט): וּמִשָּׁם֙ הֱפִיצָ֣ם ה֔' עַל־פְּנֵ֖י כָּל־הָאָֽרֶץ.
החלק השלישי פותח (יא י) אֵ֚לֶּה תּוֹלְדֹ֣ת שֵׁ֔ם, והוא מספר על עשרת הדורות שמנח ועד אברהם, והוא מסתיים (יא כו): וַֽיְחִי־תֶ֖רַח שִׁבְעִ֣ים שָׁנָ֑ה וַיּ֙וֹלֶד֙ אֶת־אַבְרָ֔ם אֶת־נָח֖וֹר וְאֶת־הָרָֽן. והחלק הרביעי שהינו הקצר ביותר פותח (שם פסוק כז) וְאֵ֙לֶּה֙ תּוֹלְדֹ֣ת תֶּ֔רַח, והוא מספר על קורותיו של תרח וצאצאיו, והוא מסתיים במותו של תרח: וַיָּ֥מָת תֶּ֖רַח בְּחָרָֽן (שם פסוק לב).
המבול
בפרשת נח מספרת התורה על המבול שהחריב את כל העולם, הכתוב נותן תאריך מדויק להתחלת המבול (ז יא): בִּשְׁנַ֨ת שֵׁשׁ־מֵא֤וֹת שָׁנָה֙ לְחַיֵּי־נֹ֔חַ בַּחֹ֙דֶשׁ֙ הַשֵּׁנִ֔י בְּשִׁבְעָֽה־עָשָׂ֥ר י֖וֹם לַחֹ֑דֶשׁ בַּיּ֣וֹם הַזֶּ֗ה נִבְקְעוּ֙ כָּֽל־מַעְיְנֹת֙ תְּה֣וֹם רַבָּ֔ה וַאֲרֻבֹּ֥ת הַשָּׁמַ֖יִם נִפְתָּֽחוּ. בזמן סיום המבול אומר הכתוב (ח יג-יד): וַ֠יְהִי בְּאַחַ֨ת וְשֵׁשׁ־מֵא֜וֹת שָׁנָ֗ה בָּֽרִאשׁוֹן֙ בְּאֶחָ֣ד לַחֹ֔דֶשׁ חָֽרְב֥וּ הַמַּ֖יִם מֵעַ֣ל הָאָ֑רֶץ וגו', וּבַחֹ֙דֶשׁ֙ הַשֵּׁנִ֔י בְּשִׁבְעָ֧ה וְעֶשְׂרִ֛ים י֖וֹם לַחֹ֑דֶשׁ יָבְשָׁ֖ה הָאָֽרֶץ.
דהיינו, שהמבול החל ביום השבעה עשר לחודש השני של שנת שש מאות לחיי נח, כלומר שנת אלף שש מאות חמישים ושש לבריאת העולם [כפי שעולה מחשבון הדורות מאדם עד נח], והסתיים שנה עשרה ימים לאחר מכן, בין העשרים ושבע לחודש השני של השנה השש מאות ואחת לחיי נח.
כדרך התורה לא פורש שם החודש, אלא מניינו 'החודש השני', אך בעוד בכל התורה ודאי שמנין החדשים מתחיל מניסן, וכפי שלומדת הגמרא (ר"ה ז.) מכמה פסוקים במגילת אסתר, ובראשם הפסוק (שם ג ז), בַּחֹ֤דֶשׁ הָרִאשׁוֹן֙ הוּא־חֹ֣דֶשׁ נִיסָ֔ן, הרי שכל זה הוא לגבי המעשים שמיציאת מצרים ואילך, כי בה אומר הכתוב (שמות יב ב): הַחֹ֧דֶשׁ הַזֶּ֛ה לָכֶ֖ם רֹ֣אשׁ חֳדָשִׁ֑ים רִאשׁ֥וֹן הוּא֙ לָכֶ֔ם לְחָדְשֵׁ֖י הַשָּׁנָֽה, אבל לגבי המבול אין הכרח לומר ממתי נמנים החודשים[footnoteRef:9]. [9:  מלבד מעשה המבול, לא נזכר בשום מקום בתורה מספר חודש כלשהו ('החודש הראשון', 'החודש השני' וכיוצא בזה) קודם יציאת מצרים.] 

ובחז"ל (ס"ע פ"ד, ר"ה יא:) מצינו מחלוקת לאיזה מנין הם החודשים, לפי רבי אליעזר המנין הינו מתשרי, ולפיכך המבול שהיה בחודש השני החל בחשוון[footnoteRef:10], ולרבי יהושע המנין הינו מניסן ולפיכך המבול שהיה בחודש השני החל באייר. מחלוקת זו היא לשיטתם בשאלה אם העולם נברא ניסן או בתשרי (ר"ה י:)[footnoteRef:11]. [10:  וכן כתב יוסף בן מתתיהו.]  [11:  הגמרא שם (יב.) מסיימת, כי חכמי אומות העולם מונין למבול כרבי יהושע. יש המשערים כוונת הגמרא לדברי האסטרונום הבבלי 'ברוסוס הכלדי' [חי בימיו של אלכסנדר מוקדון], הכותב כי המבול החל בחודש 'דיוסוס' המוקדוני המקביל לחודש אייר (ראה בפירושו של הרב ד"ר חיים מיליקובסקי לסדר עולם פ"ד).] 

והנה, בתוך סיפור המבול מונה הכתוב מנין ימים למאורעות כגון ארבעים יום לירידת הגשם ומאה חמישים יום לתגבורת המים, ותאריכי חודשים למאורעות, כגון מנוחת התיבה בשבעה עשר לחודש השביעי וכיוצא בזה. ולכאורה אמור להיות שכשמוזכר מספר חודש, כמו 'שבעה עשרה לחודש השביעי', הרי שהמנין הוא מתשרי לרבי אליעזר ומניסן לרבי יהושע, אך ישנם סתירות בין שני המניינים – מנין הימים ותאריכי החודשים, וכמה דרכים מצינו בביאור הסתירות.
נפתח תחילה בשיטת הסדר עולם (פ"ד), שבעקבותיו הלכו במדרש רבה (לג ז), ברש"י, ברד"ק, ובעוד מן הראשונים:
הכתוב פותח (ז יב): וַֽיְהִ֥י הַגֶּ֖שֶׁם עַל־הָאָ֑רֶץ אַרְבָּעִ֣ים י֔וֹם וְאַרְבָּעִ֖ים לָֽיְלָה, וכן מאוחר יותר (שם פסוק יז): וַֽיְהִ֧י הַמַּבּ֛וּל אַרְבָּעִ֥ים י֖וֹם עַל־הָאָ֑רֶץ וַיִּרְבּ֣וּ הַמַּ֗יִם וַיִּשְׂאוּ֙ אֶת־הַתֵּבָ֔ה וַתָּ֖רָם מֵעַ֥ל הָאָֽרֶץ. ולאחר מכן מתואר המבול ומות כל היקום, ובסוף (שם פסוק כד) נאמר: וַיִּגְבְּר֥וּ הַמַּ֖יִם עַל־הָאָ֑רֶץ חֲמִשִּׁ֥ים וּמְאַ֖ת יֽוֹם.
הסדר עולם והנמשכים אחריו נקטו כפי משמעות הפסוקים הפשוטה, שמאה וחמישים ימי תגבורת המים, הינם מלבד הארבעים יום של הגשם, ולפיכך הרי שעברו בסך הכל מאה ותשעים יום. דבר זה שהסדר עולם וסיעתו נוקטים כדבר פשוט, יוצר סתירה חמורה בהמשך הסיפור, וכך נאמר בכתוב (ח ג-ד) לאחר מכן:
וַיָּשֻׁ֧בוּ הַמַּ֛יִם מֵעַ֥ל הָאָ֖רֶץ הָל֣וֹךְ וָשׁ֑וֹב וַיַּחְסְר֣וּ הַמַּ֔יִם מִקְצֵ֕ה חֲמִשִּׁ֥ים וּמְאַ֖ת יֽוֹם. וַתָּ֤נַח הַתֵּבָה֙ בַּחֹ֣דֶשׁ הַשְּׁבִיעִ֔י בְּשִׁבְעָה־עָשָׂ֥ר י֖וֹם לַחֹ֑דֶשׁ עַ֖ל הָרֵ֥י אֲרָרָֽט.
שבעה עשר לחודש השביעי, הוא בדיוק חמישה חודשים לאחר תחילת המבול [שהחל בשבעה עשר לחודש השני], חמישה חדשים הינם בין מאה ארבעים וששה לבין מאה ארבעים ושמונה ימים [תלוי כמה חודשים מתוכם חסרים], וזהו הרבה פחות ממאה ותשעים יום, ולפיכך הוציאו הסדר עולם וסיעתו את הכתוב הזה מפשוטו, ופירשו, כי אין החודש השביעי נמנה למנין חודשי השנה, אלא הכונה החודש השביעי להפסקת הגשם, והיינו חודש סיון או כסליו.
לאחר מכן (פסוק ה) אומר הכתוב: וְהַמַּ֗יִם הָיוּ֙ הָל֣וֹךְ וְחָס֔וֹר עַ֖ד הַחֹ֣דֶשׁ הָֽעֲשִׂירִ֑י בָּֽעֲשִׂירִי֙ בְּאֶחָ֣ד לַחֹ֔דֶשׁ נִרְא֖וּ רָאשֵׁ֥י הֶֽהָרִֽים.
לכאורה היינו מצפים שהסדר עולם וסיעתו יפרשו גם כאן עשירי להפסקת הגשמים, כלומר אלול או אדר, אך הסדר עולם וסיעתו מפרשים כי מנין זה הוא מנין שלישי! והכונה לחודש העשירי מהתחלת המבול, כלומר אב או שבט[footnoteRef:12], ובטעם הדבר להלן. [12:  גם בתרגום השבעים נכתב כי ראשי ההרים נראו באחד לחודש האחד עשר, ואם זוהי גירסא אחרת בפסוק, ודאי שגירסא מוטעית נזדמנה להם והעיקר כנוסח המסורה, אבל יתכן שזהו תרגום-פירוש, וגם השבעים זקנים שתרגמו את התורה ליוונית פירשו עשירי לירידת הגשם, דהיינו אחד עשר למנין השנה וכפירוש הסדר עולם.] 

לאחר מכן (פסוקים ו-ט) אומר הכתוב: וַֽיְהִ֕י מִקֵּ֖ץ אַרְבָּעִ֣ים י֑וֹם וַיִּפְתַּ֣ח נֹ֔חַ אֶת־חַלּ֥וֹן הַתֵּבָ֖ה אֲשֶׁ֥ר עָשָֽׂה. וַיְשַׁלַּ֖ח אֶת־הָֽעֹרֵ֑ב וַיֵּצֵ֤א יָצוֹא֙ וָשׁ֔וֹב עַד־יְבֹ֥שֶׁת הַמַּ֖יִם מֵעַ֥ל הָאָֽרֶץ. וַיְשַׁלַּ֥ח אֶת־הַיּוֹנָ֖ה וגו'. וְלֹֽא־מָצְאָה֩ הַיּוֹנָ֨ה מָנ֜וֹחַ לְכַף־רַגְלָ֗הּ. בפשטות 'מקץ' הכונה מקץ התאריך הסמוך, כלומר אחד לחודש העשירי הנזכר בפסוק הקודם, וכן פירש רש"י, וכן כתב במדרש לקח טוב. אבל כמה מן הראשונים (ראה בבעלי התוספות על התורה ועוד) הקשו על דבריו, שלא יתכן שלא מצאה והיונה מקום מנוחה ארבעים ושבעה ימים לאחר שנראו ראשי ההרים[footnoteRef:13]. [13:  ברמב"ן מפרש אף הוא ארבעים יום לראיית ראשי ההרים, ובישוב קושיא זו כתב (פסוק ט): ולא מצאה היונה מנוח - אין מנהג העופות לנוח בראשי ההרים הגבוהים על הארץ ואין אילן שם, אף כי בהיות המים על פני כל הארץ.] 

ובסדר עולם [ככל הנראה מפני קושיא זו] כתב, כי הארבעים יום נמנים לתחילת חסרון המים בראש חודש סיון או כסליו, ולפיכך הם מסתיימים בי' בתמוז או בטבת, ואילו שלושת השבועות עד שלא שבה היונה, מסתיימים בראש חודש אב או שבט, כלומר ביום שנראו ראשי ההרים לחשבון הסדר עולם. ומסתבר שמשום כך פירש הסדר עולם את החודש העשירי שבפסוק הקודם עשירי לירידה ולא להפסקה, כי אם הכונה להפסקה הרי שלא נראו ראשי ההרים קודם ראש חודש אלול או אדר, ואילו היונה מצאה כבר מנוח חודש קודם לכן - בראש חודש אב או שבט, וזה ודאי לא יתכן.
וברד"ק מצינו שיטה אמצעית, כי הארבעים יום החלו משנחה התיבה על הרי אררט בי"ז בסיון או בכסליו, ולפיכך הם מסתיימים בסוף תמוז או טבת, ולשיטתו ביום ראיית ראשי ההרים שלח נח את העורב[footnoteRef:14]. [14:  וראה בדבריו בפסוק יב, כי יום מציאת היונה מנוח היה בראש חודש תשרי או ניסן, וזוהי סתירה חמורה בדבריו, וצע"ג.] 

אמנם רש"י נוקט כי ארבעים יום נמנים מראיית ראשי ההרים וכפי שהבאנו לעיל, ולכאורה לדבריו ניתן לומר כי החודש העשירי היינו להפסקת הגשם [כמו החודש השביעי הסמוך לו], כלומר ראש חודש אלול או אדר, ולפי זה היום בו מצאה היונה מנוח הינו בראש חודש חשוון. אך רש"י אף הוא מיאן בכך משום שהוקשה לו, כי בכתוב (פסוק יג) נאמר: וַ֠יְהִי בְּאַחַ֨ת וְשֵׁשׁ־מֵא֜וֹת שָׁנָ֗ה בָּֽרִאשׁוֹן֙ בְּאֶחָ֣ד לַחֹ֔דֶשׁ חָֽרְב֥וּ הַמַּ֖יִם מֵעַ֣ל הָאָ֑רֶץ, ואם שישים יום אלו מתחילים בראש חודש אלול הרי שהם מסתיימים בראש חודש חשוון, וכיצד יתכן שלא תמצא היונה מנוח לכף רגלה [בפעמים הראשונות] לאחר שחרבו המים, וכפי שכותב רש"י (ח ה) זה לשונו:
שאם אתה אומר להפסקה והוא אלול, אי אתה מוצא בראשון באחד לחודש חרבו המים מעל הארץ, שהרי מקץ ארבעים משנראו ראשי ההרים שלח את העורב, ועשרים ואחד יום הוחיל בשליחות היונה, הרי שישים יום משנראו ראשי ההרים עד שחרבו פני האדמה, ואם תאמר באלול נראו, נמצא שחרבו במרחשוון, והוא קורא אותו ראשון, עכ"ל.
ולפיכך אף רש"י מפרש, כי החודש העשירי הינו לירידת הגשמים, והיינו בראש חודש אב או אדר, ולפיכך מסתיימים שישים הימים בראש חודש תשרי או ניסן, ולשיטתו יום מציאת היונה מנוח הוא היום בו חרבו המים מעל הארץ.
אמנם רש"י יכול היה לפרש שהחודש העשירי היינו למנין חודשי השנה [כלומר תמוז או טבת], ולפי זה נראו ראשי ההרים ארבעה עשר יום משנחה התיבה על הרי אררט.
מהלכם של האבן עזרא, הרמב"ן, והאברבנאל
מהלך זה כרוך בדוחקים רבים כמובן, וכפי שכותב הרמב"ן (ח ד): ואומר אני שאין החשבון הזה שאמרו נאות בלשון הכתוב, כי [אף] אם נסבול לפרש ותנח התיבה בחודש השביעי, ליום הזה הנזכר שכלא בו הגשם ושבו המים מעל הארץ הלוך וחסור, שלא כמנין החודש השני הנזכר בהתחלת הפרשה (ז יא), וכמנין האמור בסוף הפרשה (ח יד), איך יתכן שיחזור מיד בפסוק השני ויאמר עד החודש העשירי למנין אחר, שיהיה העשירי לירידת הגשמים.
לעומת זאת, כמה מן הראשונים מפרשים מהלך המסביר את כל הפסוקים כפשוטם. מי שמבאר את המהלך בצורה נהירה הינו הרמב"ן, אך בעיקריו כבר הקדימו האבן עזרא.
ביסוד פירושם חידשו כמה יסודות: א'. ארבעים ימי ירידת הגשם, הינן כלולים במאה וחמישים ימי התגברות המים. ב'. חסרון המים לא היה שוה בכל הימים, אלא ביום הראשון שלאחר מאה וחמישים יום העביר ה' רוח קדים עזה ובאותו היום חסרו רבים מן המים, ובו ביום נחה התיבה על הרי אררט. ולפי זה, מאה וחמישים יום לאחר תחילת המבול מסתיימים בשבעה עשר לחודש השביעי למנין השנה כלומר בניסן או בתשרי, גם החודש עשירי היינו למנין השנה כלומר בתמוז או בטבת, וכפי שמסכם זאת הרמב"ן: והנה כל מנין הפרשה כפשוטו ומשמעו.
בתחילת דבריו מתנצל הרמב"ן על שהינו חולק על דברי חז"ל, וכתב זה לשונו: מכיון שרש"י מדקדק במקומות [רבים] אחרי מדרשי ההגדות וטורח לבאר פשטי המקרא, הרשה אותנו לעשות כן, כי שבעים פנים לתורה, ומדרשים רבים חלוקים בדברי החכמים. אמנם, יש הוכחה לדבריו מהמיוחס ליונתן, זה לשונו: וּנְחַת תֵּיבוּתָא בְּיַרְחָא שְׁבִיעָאָה הוּא יַרְחָא דְנִיסָן וכו'. וּמַיָא הֲווֹ אָזְלִין וְחַסְרִין עַד יָרַח עֲשִׂירִיִי יֶרַח תַּמוּז וכו'.
והנה, לכאורה דברי הרמב"ן הינן כה בהירים, ועלינו להבין מדוע חז"ל נדחקו כל כך בלשון הכתובים ולא רצו לפרש כדברי הרמב"ן. אך התשובה לכך פשוטה, כי לדברי הרמב"ן יש דוחק עצום, והוא שכל חמשת החודשים שבין החודש השני לשביעי היו כולם חודשים מלאים בני שלושים יום, כי אם לא כן, הרי שלא יהיו אלו אלא מאה ארבעים ושבעה (או שמונה) ימים. או להידחק כפי שנדחק האבן עזרא (שיטה אחרת ז יא): והנכון בעיני כי המספר כדרך שנת פרס או שנת מצרים שיעברו חודש אחד בתוספת חמישה ימים[footnoteRef:15]. מהלך אחר מחדש רבינו ישעיהו דטראני בעל התוספות רי"ד [שבעיקר דבריו הולך אף הוא באותה שיטה], שאכן חסרו יומיים מהחשבון, והכתוב נקט מספר עגול. [15:  יתכן גם שלא רצו חז"ל לפרש כן מפני הצדוקים שאמרו כי כל החודשים נמנים לחודשי החמה שהם שלושים יום, ולפיכך הריחקו חכמים פירוש זה. ] 

קרוב לדברי הרמב"ן, מבאר גם האברבנאל, אלא שהוא מחדש, שמיד לאחר ארבעים ימי הגשם החלו המים לחסור, עיין שם, וכן כתב יוסף בן מתתיהו[footnoteRef:16]. [16:  בביאור חשבונות ימי המבול הסתייעתי רבות בפירושו של הרב ד"ר חיים מליקובסקי לסדר עולם פ"ד, בעיקר בענין ביאור החודש העשירי ותחילתם של הארבעים יום.] 

הצורך בימים הרבים של המבול
לכאורה יש לתמוה, ברגע שעלו המים וגברו הרי שנמחה כל היקום, ומה הצורך להתגברות המים ימים רבים. והנה, יש להשים לב ללשון הכתוב (ז יז): וַֽיְהִ֧י הַמַּבּ֛וּל אַרְבָּעִ֥ים י֖וֹם עַל־הָאָ֑רֶץ וַיִּרְבּ֣וּ הַמַּ֗יִם וַיִּשְׂאוּ֙ אֶת־הַתֵּבָ֔ה וַתָּ֖רָם מֵעַ֥ל הָאָֽרֶץ, ופשוטו כמשמעו, שרק לאחר ארבעים ימים רצופים בהם ירד הגשם על הארץ, התרוממה התיבה מעל הארץ, עד אז בודאי כל בני האדם נותרו בחיים עדיין. וכן ביארו האבע"ז, הרד"ק, והחזקוני.
ומסתבר, כי אף הנאמר כי כל ההרים הגבוהים כוסו חמש עשרה אמה מלמעלה, רק בסוף מאת וחמישים יום אלו היה. וכך אנו מבינים, כי במשך מאה וחמישים ימים אלו ניסו דור המבול להימלט ולעלות למקומות גבוהים, בניינים, והרים, והמים מצידם התגברו והתגברו עד שבסוף כיסו את כל ההרים הגבוהים ואיש מן הדור החוטא לא נמלט מגזר הדין שנגזר עליו, וַיִּ֜מַח אֶֽת־כָּל־הַיְק֣וּם׀ אֲשֶׁ֣ר׀ עַל־פְּנֵ֣י הָֽאֲדָמָ֗ה מֵאָדָ֤ם עַד־בְּהֵמָה֙ עַד־רֶ֙מֶשׂ֙ וְעַד־ע֣וֹף הַשָּׁמַ֔יִם וַיִּמָּח֖וּ מִן־הָאָ֑רֶץ (ז כג). 
פרשת היין
לאחר שיצא נח מן התיבה, הקריב קרבנות והתברך מפי ה', נאמר בכתוב (ט כ-כא): וַיָּ֥חֶל נֹ֖חַ אִ֣ישׁ הָֽאֲדָמָ֑ה וַיִּטַּ֖ע כָּֽרֶם, וַיֵּ֥שְׁתְּ מִן־הַיַּ֖יִן וַיִּשְׁכָּ֑ר וגו'. זמן המעשה לא נתפרש בכתוב, אך מסתבר, כי היה זה זמן רב לאחר המבול, שהרי כנען כבר נולד אז. וחז"ל אמרו כי היה זה ביום יציאתו מן התיבה, זה לשונם (ב"ר לו ד): אמר רבי חייא בר אבא, בו ביום נטע, בו ביום שתה, בו ביום נתבזה. ויתכן, שלפיכך אמרו חז"ל (תנחומא סי' טו), כי כנען נתעבר בתיבה. ולפי זה היה כנען בכורו של חם, ונמנה רביעי בשל גנותו, וכן כתב הרמב"ן (פסוק יח). אבל בגמרא (כתובות קיב. ועוד) אמרו, שכנען היה קטן שבכולם, זה לשונם: אפשר אדם בונה בית לבנו קטן קודם שיבנה לבנו גדול. שנאמר (להלן י ו): ובני חם כוש ומצרים ופוט וכנען וכו'. ולפי זה, היה הסיפור שנים רבות לאחר מכן.
ומשם הפיצם ה' על פני כל הארץ
מן הפרשות שבתורה שהתקיים בהם 'מועט המחזיק את המרובה', הינה פרשת בלבול השפות, הכתוב סותם מאד, ואפילו את חטאם אין אנו יודעים בבירור (ראה מה שעסקו בכך חז"ל וכל המפרשים), גם זמנם איננו מפורש בכתוב. והנה, חז"ל מכנים אותם 'דור הפלגה', וזאת בשל הפסוק (י כה): וּלְעֵ֥בֶר יֻלַּ֖ד שְׁנֵ֣י בָנִ֑ים שֵׁ֣ם הָֽאֶחָ֞ד פֶּ֗לֶג כִּ֤י בְיָמָיו֙ נִפְלְגָ֣ה הָאָ֔רֶץ וְשֵׁ֥ם אָחִ֖יו יָקְטָֽן. חז"ל פירשו, כי 'נפלגה הארץ' הכונה לבלבול השפות ופיזור העמים על פני כל הארץ, ולפיכך אמרו בסדר עולם (פ"א), כי מן המבול עד הפלגה היו שלוש מאות וארבעים שנה – כי הכוונה לזמן מותו, וזה לשונם: אם בתחילת ימיו, והלא יקטן אחיו היה קטן ממנו והוליד י"ג משפחות ונתפלגו. ואם באמצע ימיו, והלא לא בא לסתום אלא לפרש, הא אינו אומר כי בימיו נפלגה הארץ, אלא בסוף ימיו. ולפיכך אמרו כי עבר קרא את שמו בנבואה, ואמרו 'נביא גדול היה עבר'.
ובאבן עזרא כתב, כי בדרך הפשט היה נראה כי אז נולד, וכן יש להוכיח מדברי המדרש בפרשת צו (ויק"ר י א) שה' אמר לאברהם, 'חייך שעשרה דורות שמנח עד אצלך עם אחד מהם לא דיברתי ועמך אני מדבר', שלפי זה לא היה עבר נביא, ומוכרחים לומר שהיה זה בלידת פלג. ולפי זה, היה המעשה כמאתיים שנה בלבד לאחר המבול.
אבל במדרש אגדה ורבים מן הראשונים מפרשים 'נפלגה הארץ' במשמעות שונה לחלוטין – שנתקצרו חיי האנשים למחצית, כי עד פלג חי כל אדם מעל ארבע מאות שנה, ומימיו חיו כמאתים ומשהו שנים. ולפי זה אין בידינו זמן למעשה זה, ואף השם 'דור הפלגה' לא מתאים לדעות אלו!
ונראה, שזוהי דעת המדרש רבה התמוהה לכאורה, וכך אמרו (ב"ר לח א): דור המבול ודור הפלגה שנתים אחר המבול ויהי כל הארץ שפה אחת ודברים אחדים. וכן אמרו עוד (שם סי' ט): שנתים מדור המבול עד דור הפלגה, ויהי כל הארץ שפה אחת. במפרשים יש שהגיהו את לשון המדרש, אך הגירסא עולה בעקשנות מכתבי היד. יש שפירשו הסברים שונים ומשונים, אך אליבא דאמת אין שום צורך בהסבר, ולדעה זו המעשה אכן אירע שנתיים לאחר המבול, ואין קשר לשם פלג[footnoteRef:17]. [17:  ולפי זה, הלשון 'דור הפלגה' שנוקט המדרש, הוא שיגרא דלישנא של הדעה המקובלת בחז"ל.] 

ישיבת שם ועבר
חז"ל אומרים במדרש (ב"ר סג ו), כי היה בית מדרש בו לימדו שם ועבר תורה ברבים, ומכונה בפי חז"ל מדרש של שם ועבר. והנה, צריך להבין, מה זכו דוקא שם ועבר, ומדוע נפקד מקומם של ארפכשד ושלח. יתכן כמובן שארפכשד ושלח לא היו ראויים, אך הטעם פשוט בהרבה – מן חשבון השנים עולה, כי ארפכשד ושלח מתו בחיי שם, וממילא במות שם, מילא עבר את מקומו.
תולדות תרח
לאחר רשימת עשרת הדורות שמנח ועד אברהם, החל הכתוב לספר את תולדותיהם של תרח ואברהם, ובעיקר מספר הכתוב על מסעו של תרח לארץ ישראל ואומר (יא לא-לב): וַיִּקַּ֨ח תֶּ֜רַח אֶת־אַבְרָ֣ם בְּנ֗וֹ וְאֶת־ל֤וֹט בֶּן־הָרָן֙ בֶּן־בְּנ֔וֹ וְאֵת֙ שָׂרַ֣י כַּלָּת֔וֹ אֵ֖שֶׁת אַבְרָ֣ם בְּנ֑וֹ וַיֵּצְא֨וּ אִתָּ֜ם מֵא֣וּר כַּשְׂדִּ֗ים לָלֶ֙כֶת֙ אַ֣רְצָה כְּנַ֔עַן וַיָּבֹ֥אוּ עַד־חָרָ֖ן וַיֵּ֥שְׁבוּ שָֽׁם. וַיִּהְי֣וּ יְמֵי־תֶ֔רַח חָמֵ֥שׁ שָׁנִ֖ים וּמָאתַ֣יִם שָׁנָ֑ה וַיָּ֥מָת תֶּ֖רַח בְּחָרָֽן.
מיד לאחר מכן מספר הכתוב על ציווי ה' אל אברהם לצאת לארץ כנען, ואומר (שם יב ד): וַיֵּ֣לֶךְ אַבְרָ֗ם כַּאֲשֶׁ֨ר דִּבֶּ֤ר אֵלָיו֙ ה֔' וַיֵּ֥לֶךְ אִתּ֖וֹ ל֑וֹט וְאַבְרָ֗ם בֶּן־חָמֵ֤שׁ שָׁנִים֙ וְשִׁבְעִ֣ים שָׁנָ֔ה בְּצֵאת֖וֹ מֵחָרָֽן.
התמיהות העולות בסיפור הזה הינן רבות. ראשית, מדוע בחר תרח ללכת לארץ ישראל, ומדוע נעצר באמצע הדרך. זאת ועוד, בעוד אברהם הולך עם תרח – לכאורה מעצמו, מתגלה אליו לפתע ה' ומורה לו ללכת לארץ ישראל. מה היה קודם לכן, האם אברהם כיון מדעתו לרצון ה'? והתמיהה הגדולה מכולם, הינה 'וימת תרח בחרן', ולכאורה עולה מהחשבון כי תרח חי לאחר מכן עוד שישים שנה – כי הכתוב (יא כו) אומר: וַֽיְחִי־תֶ֖רַח שִׁבְעִ֣ים שָׁנָ֑ה וַיּ֙וֹלֶד֙ אֶת־אַבְרָ֔ם אֶת־נָח֖וֹר וְאֶת־הָרָֽן. ואם כן, בהיות אברהם בן שבעים וחמש היה תרח בן מאה ארבעים וחמש ועדיין נותרו לו שישים שנה, ומדוע אומר הכתוב 'וימת תרח בחרן'? רש"י מביא מחז"ל (ב"ר לט ז), כי הכתוב מתאר זאת כדי שנחשוב שתרח מת כדי שלא נאמר שאברהם הניח את אביו זקן והלך. אך כמובן שדבר זה הינו בדרך הדרש.
תמיהות נוספות שישנן בכתוב הינן, כי מהכתוב כאן עולה כי אברהם הצטוה ללכת מארצו בהיותו בחרן, ואילו מדברי הכתוב ביהושע עולה כי הציווי נאמר לו עוד בעבר הנהר, דהיינו באור כשדים, וכך אומר שם הכתוב (כד ב-ג): וַיֹּ֨אמֶר יְהוֹשֻׁ֜עַ אֶל־כָּל־הָעָ֗ם כֹּֽה־אָמַ֣ר ה' אֱלֹהֵ֣י יִשְׂרָאֵל֒ בְּעֵ֣בֶר הַנָּהָ֗ר יָשְׁב֤וּ אֲבֽוֹתֵיכֶם֙ מֵֽעוֹלָ֔ם תֶּ֛רַח אֲבִ֥י אַבְרָהָ֖ם וַאֲבִ֣י נָח֑וֹר וַיַּעַבְד֖וּ אֱלֹהִ֥ים אֲחֵרִֽים. וָ֠אֶקַּח אֶת־אֲבִיכֶ֤ם אֶת־אַבְרָהָם֙ מֵעֵ֣בֶר הַנָּהָ֔ר וָאוֹלֵ֥ךְ אוֹת֖וֹ בְּכָל־אֶ֣רֶץ כְּנָ֑עַן וגו'. כך גם עולה מהכתוב בנחמיה (ט ז): אַתָּה־הוּא֙ ה' הָאֱלֹהִ֔ים אֲשֶׁ֤ר בָּחַ֙רְתָּ֙ בְּאַבְרָ֔ם וְהוֹצֵאת֖וֹ מֵא֣וּר כַּשְׂדִּ֑ים וגו'.
עוד יש להקשות, כי הכתוב מספר כי תרח הוליד את בניו באור כשדים, וכי הרן מת, וכי תרח יצא עם אברהם, שרי, ולוט. ולכאורה לפי זה הרי שנחור נותר באור כשדים, ואילו שנים לאחר מכן שולח אברהם את זקן ביתו לארם נהריים, וביעקב הוזכר מפורש כי הלך לחרן בשביל לפגוש את בני נחור, כיצד הגיע נחור לחרן אם לא הלך לשם יחד עם תרח ואברהם? 
לבאר את כל זה, נביא את דברי הגמרא (סנהדרין סט:), כי יתכן שאברהם היה הקטן שבאחים, ונמנה ראשון לחשיבותו. והגמרא מביאה ראיה משם חם ויפת ששם נמנה הראשון, ומוכח מהכתובים כי שם היה קטן מיפת. ובגמרא אמרו כן בדרך ספק, ובמדרש נקטו כן בפשטות, וכך אמרו (במדב"ר ד ח): מת שם ומסרה [-את הכהונה] לאברהם, וכי אברהם היה בכור, אלא מפני שהיה צדיק נמסרה לו הבכורה.
אך בגמרא ובמדרש לא פירשו בכמה היה אברהם קטן מאחיו.
נראה לומר, כי תרח הוליד את הרן בגיל שבעים, ואת אברהם ונחור בהיותו בסביבות השנה המאה ושלושים לחייו. במצב כזה, הרי שבהיות אברהם בן שבעים וחמש היה תרח בן מאתיים וחמש – שנת מותו.
ויש להביא לכך ראיה מהכתוב, כי בעוד הרן הוליד בן - לוט (דבר שהיה לפחות באיזור גיל שלושים, כפי שרואים בכל עשרת הדורות) ונפטר, הרי שאברהם ונחור עדיין לא הספיקו להינשא – ככל הנראה משום שהיו קטנים בהרבה מהרן.
ועוד, שהכתוב אומר (שם פסוק כט): וַיִּקַּ֨ח אַבְרָ֧ם וְנָח֛וֹר לָהֶ֖ם נָשִׁ֑ים שֵׁ֤ם אֵֽשֶׁת־אַבְרָם֙ שָׂרָ֔י וְשֵׁ֤ם אֵֽשֶׁת־נָחוֹר֙ מִלְכָּ֔ה בַּת־הָרָ֥ן אֲבִֽי־מִלְכָּ֖ה וַֽאֲבִ֥י יִסְכָּֽה. חז"ל אומרים (סע"ר פכ"א, מגילה יד. ועוד) כי הרן זה הינו אחי אברהם, ואמרו עוד כי שרי הינה יסכה. ולפי זה, היו בנותיו של הרן כמעט בגילן של אברהם ונחור אחיו, וזה מראה כי הרן נולד זמן רב לפניו. אמנם בדרך הפשט דחוק מעט לומר כי שרי הינה יסכה, וגם מסתבר יותר לומר כי דברי הכתוב על הרן 'אבי מלכה ואבי יסכה' באים לומר כי מדובר בהרן אחר.
הבן שודאי היה של הרן, הינו לוט, אותו מזכיר הכתוב ואומר (פסוק כז), וְהָרָ֖ן הוֹלִ֥יד אֶת־לֽוֹט. בפרק יט מסופר על הפיכת סדום, ובה מוזכר כי היו ללוט שני בנות נשואות כבר, לצד שני בנות גדולות שעדיין לא ידעו איש, בהמשך אמרו הבנות כי אביהן זקן. היה זה שנה קודם שהוליד אברהם את יצחק בנו. אי לכך, לא ניתן לאחר את לידת לוט יותר מדאי, וזוהי סיעתא נוספת לדברינו כי בני הרן היו בערך בגילו של אברהם.
על תרח מספר לנו הכתוב (יהושע כד ב-ג): וַיֹּ֨אמֶר יְהוֹשֻׁ֜עַ אֶל־כָּל־הָעָ֗ם כֹּֽה־אָמַ֣ר ה' אֱלֹהֵ֣י יִשְׂרָאֵל֒ בְּעֵ֣בֶר הַנָּהָ֗ר יָשְׁב֤וּ אֲבֽוֹתֵיכֶם֙ מֵֽעוֹלָ֔ם תֶּ֛רַח אֲבִ֥י אַבְרָהָ֖ם וַאֲבִ֣י נָח֑וֹר וַיַּעַבְד֖וּ אֱלֹהִ֥ים אֲחֵרִֽים. וָ֠אֶקַּח אֶת־אֲבִיכֶ֤ם אֶת־אַבְרָהָם֙ מֵעֵ֣בֶר הַנָּהָ֔ר וָאוֹלֵ֥ךְ אוֹת֖וֹ בְּכָל־אֶ֣רֶץ כְּנָ֑עַן וגו'. בחומש בראשית לעומת זאת משמע כי היה כשר, כי הכתוב אומר (לעיל פסוק כז): וְאֵ֙לֶּה֙ תּוֹלְדֹ֣ת תֶּ֔רַח – בספר בראשית המחולק ל'ואלה תולדות', לא נמנה אברהם בפני עצמו, אלא בתוך תולדות תרח, מה שלכאורה מראה על צדקותו של תרח, כך גם מסעו של תרח לארץ כנען היה ככל הנראה מתוך כונה להגיע לארץ אשר עיני ה' בה.
בחז"ל נאמר כמה פעמים (תנחומא שמות יח ועוד) כי תרח עשה תשובה. נראה כי מסעו של תרח לארץ ישראל, היה בימיו האחרונים. לאחר שבהשפעת אברהם[footnoteRef:18] פרש מעבודה זרה, החליט שוב בהשפעת אברהם לצאת לארץ החביבה לפני ה'. [18:  כך מוכח לומר, כי ביהושע ונחמיה שם נראה כי אברהם הוא זה שעזב את האלילים ודבק בה'.] 

נראה, כי כבר באור כשדים הצטוה אברהם ללכת לארץ כנען. תרח שכעת הינו נאמן לה' ולתורתו, שמע את הדברים, ארגן את המשפחה ויצא לדרך[footnoteRef:19]. בני הרן הושפעו אף הם מאברהם והצטרפו לעליה לרגל. נחור לעומתם נותר עובד אלילים, כפי שמוכח מן הכתוב (לא נג): אֱלֹהֵ֨י אַבְרָהָ֜ם וֵֽאלֹהֵ֤י נָחוֹר֙ יִשְׁפְּט֣וּ בֵינֵ֔ינוּ, וכך גם מהעובדה כי ללבן בן בנו היו תרפים, וכי קראם אלהי (להלן פרק לא). עם זאת, הצטרף נחור למסע, מפאת קשרי המשפחה. היות שכונתו לא היתה ללכת לעבוד את ה', וברצונו היה להמשיך ולדבוק בעבודה זרה, על כן התעלם ממנו הכתוב. ומסיבה זו, אכן לא הצטרף נחור לאברהם להמשך המסע לאחר מות אביהם. [19:  ראה בדברי הרד"ק (יא לא): אחר שאמר האל לאברם לך לך, ואמר אברם לתרח אביו בשם האל כי האל צוהו לצאת מן הארץ, נתרצה לדבר בנו ויצא עמו. ואחר שנתרצה לצאת, תלה עיקר המעשה בו, כי הוא האב והיוצאים בנים לו.] 

בהגעתו לחרן, והוא בסוף ימיו, נחלה תרח, ולא יכל להמשיך את המסע, וכך אומר הכתוב (פסוק לא): וַיֵּצְא֨וּ אִתָּ֜ם מֵא֣וּר כַּשְׂדִּ֗ים לָלֶ֙כֶת֙ אַ֣רְצָה כְּנַ֔עַן וַיָּבֹ֥אוּ עַד־חָרָ֖ן וַיֵּ֥שְׁבוּ שָֽׁם. אברהם אבינו התעכב לטפל באביו החולה. לאחר זמן מה[footnoteRef:20] נפטר תרח בגיל מאתיים וחמש. משמת תרח, נראה ה' שוב אל אברהם, ואומר לו, כעת משנפטר אביך עליך להמשיך במסע – לך לך מארצך. [20:  מהלשון וַיֵּ֥שְׁבוּ שָֽׁם, מוכח שהיה זה זמן מה. גם מן הכתוב לאחר מכן (יב ה) וְאֶת־הַנֶּ֖פֶשׁ אֲשֶׁר־עָשׂ֣וּ בְחָרָ֑ן, מוכח כי אברהם הספיק לשהות זמן מה בחרן ולצבור שם נכסים. אך יתכן שנותר שם זמן מה לאחר מות אביו.] 

וכן משמע מדברי הפרקי דרבי אליעזר (פכ"ו), כי האחד מהעשרה נסיונות שנתנסה אברהם, היה שמתו עליו אביו ואמו בחרן.
לפי דברינו אכן לא היה תרח בין החיים בצאת אברהם לארץ ישראל, ובזה יובנו דברי ה' אל אברהם בברית בין הבתרים (טו טו), וְאַתָּ֛ה תָּב֥וֹא אֶל־אֲבֹתֶ֖יךָ בְּשָׁל֑וֹם – ניתן כמובן לומר כי מדובר בלשון מליצית, אך בפשטות נראה מכך כי אביו איננו כבר בין החיים.
מסע תרח בהיות אברהם בן ארבעים
שיטה נוספת מצינו בפיוטי יניי, בן ארבעים שנה בטח בך וגלה [מאור כשדים], בן שבעים וחמשה האמין בך והלך [מחרן], בן תשעים ותשע שמע לך ומל. ולפי זה עזב אברהם [עם תרח] את אור כשדים בהיותו בן ארבעים שנה.
קורותיו של אברהם באור כשדים
הכתוב לא מפרש כמעט מאומה על מעשיו של אברהם באור כשדים, מלבד את העובדה שלקח לו לאשה את שרה, ואף זמן לידתו וזמן נישואיו לא נתפרשו בכתוב, ובחז"ל האריכו מאד בקורותיו, נביא כאן כמה מהם:
בזמן לידתו נחלקו רבי אליעזר ורבי יהושע (ר"ה י:-יא.), אם נולד בניסן או בתשרי.
בזמן נישואיו מצינו בתנא דבי אליהו (פי"ח), כי היו כשהיה בן עשרים וחמש שנה, זה לשונם: צא למד מאבינו אברהם שהיו עקרין שבעים שנה וחמש שנים. דהיינו, שנשא אשה בן עשרים וחמש שנה, שהרי יצחק נולד בהיותו בן מאה שנה.
נחלקו חכמים מתי הכיר אברהם את בוראו, וכך אמרו במדרש (ב"ר ל ח): רבי לוי בשם ריש לקיש אמר, בן ג' שנים הכיר אברהם את בוראו, שנאמר (להלן כו ה) עֵ֕קֶב אֲשֶׁר־שָׁמַ֥ע אַבְרָהָ֖ם בְּקֹלִ֑י, כמניין עק"ב שנים שמע בקולי [ולפי שחי מאה שבעים וחמש, הרי שבהיותו בן שלוש הכיר את בוראו]. רבי חנינא ורבי יוחנן תרוויהון אמרין, בן ארבעים ושמונה שנה הכיר אברהם את בוראו. ולדעה זו, כתב בספר יוחסין (מאמר ראשון), כי מעשה דור הפלגה שהיה בהיותו בן ארבעים ושמונה (סד"ע פ"א), הוא שהביאו לדעת את ה'.
גירסא נוספת מובאת ברמב"ם (ע"ז פ"א ה"ג), שאברהם היה בן ארבעים שנה. ובהגהות מיימוניות (שם אות ב) הגיה ארבעים ושמונה, אבל כגירסא זו כתבו הרד"ק (להלן כו ה), המאירי (פתיחה למסכת אבות), וכן האריך רבי אברהם מן ההר (נדרים לב:) להוכיח, שגירסא זו עיקר, וביאר על דברי חז"ל (אבות פ"ה מכ"א) כי בן ארבעים לבינה. מסתבר שזוהי גם כוונת יניי הפייטן הקדום בדבריו שהבאנו לעיל: בן ארבעים שנה בטח בך וגלה [מאור כשדים], בן שבעים וחמשה האמין בך והלך [מחרן], בן תשעים ותשע שמע לך ומל.
ובפרקי דרבי אליעזר (פכ"ו) אמרו, כי כשנולד ביקש נמרוד להרגו, והתחברא במערה שלוש עשרה שנים, ולאחר מכן יצא מהמערה ומאס בפסילים.
ובמדרש מעשה אברהם אבינו (נדפס בילקוט מדרשים ח"ה) אמרו שהכיר את בוראו מיד בלידתו, ומעשה ניסים נעשו לו, שבהיותו בן עשרים יום היה כאדם גדול. 
עוד אמרו חכמים (ב"ב צא. פרקי דר"א שם), כי אברהם נחבש על ידי נמרוד עשר שנים, שלוש בכותא ושבע בקרדו, ויש אומרים להיפך.
ובעבודה זרה (ט.) אמרו, כי אלפיים שנות תורה מתחילים כשהיה אברהם בן חמישים ושתים שנה. כי קבלה בידינו, כי בזמן הַנֶּ֖פֶשׁ אֲשֶׁר־עָשׂ֣וּ בְחָרָ֑ן (להלן יב ה) היה אברהם בן חמישים ושתים. ובפשטות אין הכוונה שיצא אברהם מחרן בהיותו בן חמישים ושתים, אלא שאז – בהיותו בחרן החל לעשות נפשות לתורה, וכן עולה מדברי הספר יוחסין (מאמר ראשון). אבל התוספות (שם ד"ה וגמירי) והמאירי (פתיחה למסכת אבות), כתבו, שלדעה זו יצא אברהם מאור כשדים בהיותו בן חמישים ושתים. וכן כתב בסדר הקבלה להראב"ד ('הראב"ד הראשון'), משנולד אברהם עד שיצא מחרן פעם ראשונה חמישים ושתים שנה. משיצא מחרן עד מעמד בין הבתרים שמונה עשרה שנה. ושב לחרן ועמד שם חמש שנים, וחזר לארץ כנען בן שבעים וחמש שנים.
ובספר זכר צדיק כתב, כי אברהם נחבש בהיותו בן תשע עשרה שנים, הושלך לכבשן האש בהיותו בן עשרים ושש שנים, והלך מאור כשדים לחרן בהיותו בן שישים ושלוש. 

